**Епидемиолошки подаци**

Рак грлића материце, скоро деценију, представља озбиљан јавноздравствени проблем у Србији.

Према подацима Регистра за рак Института за јавно здравље Србије ,,Др Милан Јовановић Батут” сваке године се у просеку региструје 1200 новооболелих жена од рака грлића материце. Када говоримо о умирању, сваке године у просеку више од 400 жена изгуби живот од ове врсте рака, за коју са сигурношћу знамо да припада групи најпревентабилнијих.

Само током 2014. године регистроване су 1122 новооболеле жене свих узраста од рака грлића материце и стандардизована стопа инциденције (на популацију Европе)\* је износила 25,7 на 100.000 жена. Током исте године, 415 жена је у Србији умрло од ове врсте рака и стандардизована стопа морталитета (на популацију Европе)\* је износила 8,2 на 100.000 жена.

Када говоримо о оболевању, највише стандардизоване стопе инциденције од рака грлића материце у 2014. години, у односу на просечну стопу инциденције од ове малигне локализације у Републици Србији, регистроване су у Пиротском, Западнобачком, Зајечарском и Борском округу, а најниже у Рашком, Златиборском, Поморавском и Јужнобанатском округу (табела 1).

**Табела 1.** Стандардизоване стопе инциденције (на популацију Европе)\* рака грлића материце, по окрузима у Републици Србији, 2014. година



У случају умирања, више стандардизоване стопе морталитета од просечне у Републици Србији су регистроване у Борском, Топличком, Севернобачком и Јужнобачком округу, а најниже у Нишавском, Пиротском , Шумадијском и Јужнобанатском округу (табела 2).

**Табела 2.** Стандардизоване стопе морталитета (на популацију Европе)\* рака грлића материце, по окрузима у Републици Србији, 2014. година

На основу регистрованих стопа и оболевања и умирања као и на основу процена Међународне агенције за истраживање рака (IARC) која периодично, у сарадњи са Европском мрежом регистара за рак (ENCR), објављује извештаје о оптерећењу раком у Европском региону, Србија се и даље налази у групи земаља са највишим стопама оболевања и умирања у Европи.

Када је реч о оболевању од рака грлића материце, Србија се налази на четвртом месту у Европи, после Румуније, Литваније и Бугарске. Нажалост, наша земља се по умирању од ове врсте рака код жена, налази на трећем месту у Европи, одмах после Румуније и Молдавије.